**Mélyen Tisztelt Színházigazgató Úr!**

Én, Vörösmarty Mihály, a nemzet alázatos költője népem és önnön művem iránti szeretetemből ragadám meg a tollat, hogy Önnek írjak. Bizonnyal túl valék már első ifjúságomon s poétai szárnypróbálgatásaimon, mikoron is az Úrnak 1830. évében, s saját úrtól kapott életem 30. évében megírám Csongoromat. Mi végre vagyunk a világon, tevém fel magamnak a kérdést szüntelen. Szerény művemben megpróbálék választ keresni ezen örök kérdésre. Hisz nem vala kor, s benne nem vala bizonnyal halandó, ki magának e kérdéseket fel nem teendi. Ezért hiszem, költeményem gondolatmenete okulásul szolgálhat a késő XXI. század emberének is. Hiszen történjék bár meg forradalma az emberi érintkezésnek, legyen bármily vajákos eszköz, az örök kérdések - már csak ez a természetük - nem változnak.

Művemben Csongor a kereső ember, voltaképpen önmagam tükörmása. Útnak indul, hogy béjárván a világot, megtanálja önnön élete célját. Vándorlásai során találkozik három másik vándorral. Művem első felében ez alakokat még erősnek, hittel telinek ábrázolám, olyanok, akik még hisznek önnön vállalásukban. De bizony csalatkozik mindahány. Művem második felében, mikor közelgenek, meg vannak mindahányan rogyadozva, mert lelküknek táplálékot nem adott a pénz, a hatalom, a tudás. Ó, Istenem, mely igen vonatkozik ez a mai világra! Mintha láttam volna, mint tévelyeg a késő utókor, s mint keresi lelke nemesb táplálékát a hatalomban, mint imádja az aranyborjút, s mint büszkül saját elméjének teljesítménye láttán. De hittel mondom: mind csalatkozni fog. Mert az ember nem tud megélni a tünde fény, a szerelem nélkül. Ha szerelmét veszti az ember a pénz, a hatalom, a tudás csak mint a pélyva, röpülend a szélben. Mindannyinknak létezik egy tündéres fája, mely eszünkbe idézheti az édeni kert fáját is, mely leend a tökéletes boldogság földöntúli jelképe. De a kert fája egyben az igazság fája is, mely alatt megpillantjuk azt, ami bennünket igazán boldoggá tesz. A magunk Tündéjét, melyre lényünk tán születésünk pillanatában adatott. De az ily ideális szépért, az ily tiszta tökéletességért, az ily igaz igazságért, mint Tündéért Csongornak, meg kell küzdenie az embernek. S ha jól belegondolánk, a Szerelem bizony nem csak a földi szerelmet jelentheti, hanem azt a legfőbb szépet, amibe beleszerelmesedik az ifjú szű, s melyet mindenáron el akar érni. Vajon nem igaz-é a gondolat, hogy a Szerelem minden erőnk forrása, minden jobbra törő keresésünk célja, lényünk legnemesebb szeglete, az, ami bennünk az ég fia.

Lemondjunk-é a tünde égi szépről a könnyebbség kedvéért, s fogadjuk-é el a töredékes földi szépet, avagy űzzük örökkön örökké azt az égit? Vajon nem úgy van az, hogy nincs az a technikai haladás, mely ezen kérdések érvényességét általhúzandja. Mert hiába vagyon az mai kor emberének kezében egy kicsi lapos gépezet képében az egész világ kattintásnyira, de csak úgy van az, hogy mégis sajog a lelke önnön útját keresve, s úgyanúgy teszi fel magamagának a kérdést: Miért vagyok e földtekén? S erre még csodagépezete sem tud választ adni.

Tisztelt Színigazgató Úr! Ön ismeri a tisztelt színész urakat és hölgyeket, kik ma Thalia papjának s papnőjének szegődtek. Így tartózkodnék attól, hogy én tegyek javaslatot a szereplőkre. Hanem azt bizton mondhatom, hogy milyen karakterek szükségeltetnek darabom hív eljátszásához. Tünde legyen egy ifjú hölgy, ki nem csak szépségével, de lényéből eredendő finomságával is közvetíti az égi szépet. Csongor úrfi legyen egy ifjú, daliás és jóravaló legény, ámde komoly, filozofikus hajlam. Balga, mint amolyan bajszos parasztember, nagy kezekkel, robusztus termettel, s egyszerű gondolkodással. Ilma meg legyen amolyan tenyeres-talpas parasztmenyecske, akinek biz jól felvágták a nyelvét. A Mirigyet játszó színésznőt válasszák az immár korosabbak közül, s mivel csúf színésznő nem leend, maszkírozzák csúffá. Amolyan mesebeli boszorkány képét adja a rút vénség, s így fizimiskája is közvetítse ártó jellemét. Ledért szintén ifjú hölgy játssza, legyen szép, de arcában és viselkedésében hordozzon könnyelműséget. Éppen az az égi szépség hiányozzék belőle, mely oly megejtően kedvessé teszi Tündét. Szólnom kelle még a három Ördögfiról. Legyenek ne túl nagy termetű, ifjú, játékos komédiások.

Mikoron művemet írtam, nem volt az ember képes még annyi kunsztra a színpadon sem, mint mai napság, így nem is képzelék Csongoromhoz nagy dolgokat. A mesés hangulat megteremtéséért sokat tehetnének a hátterek. A színpadon álló fa mögé egy csodakert, avagy a távolba vesző hármas út, avagy csillagközi Éjhon a messzi univerzumot idézve. S amennyit én tudok e legújabb világ legújabb vívmányairól, e hátterek különböző csodás optikai lencsékkel kivetíthetőek, oly tünde fényt és illékony jelenést teremtve, mint maga Tünde. Vagy mint maga a Szerelem: mely oly csodás elegye öröknek és illékonynak, eviláginak és túlviláginak.

 a legnagyobb tisztelettel: Vörösmarty Mihály

2016. március 15.